CELEX: 32011D0120
Language: sl
Date: 2011-02-21 00:00:00
Title: 2011/120/EU: Sklep Komisije z dne 21. februarja 2011 o nevključitvi metil bromida v Prilogo I k Direktivi Sveta 91/414/EGS (notificirano pod dokumentarno številko C(2011) 950)  Besedilo velja za EGP

22.2.2011   
            
            
               SL
            
            
               Uradni list Evropske unije
            
            
               L 47/19
            
         SKLEP KOMISIJE
   z dne 21. februarja 2011
   o nevključitvi metil bromida v Prilogo I k Direktivi Sveta 91/414/EGS
   (notificirano pod dokumentarno številko C(2011) 950)
   (Besedilo velja za EGP)
   (2011/120/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti četrtega pododstavka člena 6(1) Direktive,
   ob upoštevanju naslednjega:
   
               (1)
            
            
               Uredbi Komisije (ES) št. 451/2000 (2) in (ES) št. 1490/2002 (3) določata podrobna pravila za izvajanje druge in tretje faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS. Navedeni seznam vključuje metil bromid.
            
         
               (2)
            
            
               V skladu s členom 11(f) Uredbe (ES) št. 1490/2002 ter členom 12(1)(a) in členom 12(2)(b) navedene uredbe je bila sprejeta Odločba Komisije 2008/753/ES z dne 18. septembra 2008 o nevključitvi metil bromida v Prilogo I k Direktivi Sveta 91/414/EGS in o preklicu registracij fitofarmacevtskih sredstev, ki vsebujejo navedeno snov (4).
            
         
               (3)
            
            
               Druga oseba (v nadaljnjem besedilu: vlagatelj) je v dogovoru s prvotnim prijaviteljem v skladu s členom 6(2) Direktive 91/414/EGS vložila nov zahtevek za uporabo pospešenega postopka iz členov 14 do 19 Uredbe Komisije (ES) št. 33/2008 z dne 17. januarja 2008 o podrobnih pravilih za izvajanje Direktive Sveta 91/414/EGS glede rednega in pospešenega postopka za oceno aktivnih snovi, ki so bile del delovnega programa iz člena 8(2) navedene direktive, vendar niso bile vključene v Prilogo I (5).
            
         
               (4)
            
            
               Zahtevek je bil predložen Združenemu kraljestvu, ki je bilo z Uredbo (ES) št. 1490/2002 imenovano za državo članico poročevalko. Rok za pospešeni postopek je bil upoštevan. Specifikacija aktivne snovi in podprte uporabe so enake kot v Odločbi 2008/753/ES. Navedeni zahtevek je tudi v skladu z ostalimi vsebinskimi in postopkovnimi zahtevami iz člena 15 Uredbe (ES) št. 33/2008.
            
         
               (5)
            
            
               Združeno kraljestvo je ocenilo dodatne podatke, ki jih je predložil vlagatelj, in pripravilo dodatno poročilo. Navedeno poročilo je 26. novembra 2009 predložilo Evropski agenciji za varnost hrane (v nadaljnjem besedilu: Agencija) in Komisiji. Agencija je dodatno poročilo poslala v pripombe drugim državam članicam in vlagatelju ter Komisiji posredovala prejete pripombe. V skladu s členom 20(1) Uredbe (ES) št. 33/2008 in na zahtevo Komisije je Agencija 3. novembra 2010 (6) Komisiji predložila svoje sklepe o metil bromidu. Osnutek poročila o oceni, dodatno poročilo in sklep Agencije so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 28. januarja 2011 v obliki poročila Komisije o pregledu glede metil bromida.
            
         
               (6)
            
            
               Dodatno poročilo države članice poročevalke in sklep Agencije vsebujeta pomisleke, ki so razlog za nevključitev. Navedeni pomisleki zadevajo škodljive učinke na zdravje ljudi, zlasti na navzoče osebe, ker je bila izpostavljenost višja od 100 % AOEL, ter na potrošnike, ker je bila izpostavljenost višja od 100 % ADI in ARfD. Dodatni pomisleki so bili izraženi v poročilu o pregledu glede metil bromida.
            
         
               (7)
            
            
               Vlagatelj je predložil dodatne informacije, zlasti o zmanjšanju izpostavljenosti z uporabo tehnologije ponovnega zajetja. Da bi se zmanjšalo tveganje za potrošnike in neciljne vrste, je vlagatelj omejil podporo uporabam na leseni material za pakiranje v zabojnikih.
            
         
               (8)
            
            
               Vendar dodatne informacije, ki jih je predložil vlagatelj, niso odpravile vseh posebnih pomislekov glede metil bromida.
            
         
               (9)
            
            
               Razpoložljive informacije zlasti niso bile zadostne za količinsko oceno izpostavljenosti navzočih oseb. Poleg tega razpoložljive informacije niso omogočile ocene vsebnosti metil bromida v zraku okrog zabojnikov z lesenim materialom za pakiranje, na katerih se je uporabljal metil bromid, ter dokončanje ocene tveganja za neciljne organizme. Prav tako ni bilo podatkov za oceno posredne izpostavljenosti zemlje, površinskih voda in podtalnice.
            
         
               (10)
            
            
               Komisija je vlagatelja pozvala, naj predloži pripombe k sklepu Agencije. Poleg tega je Komisija vlagatelja v skladu s členom 21(1) Uredbe (ES) št. 33/2008 pozvala, naj predloži pripombe k osnutku poročila o pregledu. Vlagatelj je predložil pripombe, ki so bile natančno pregledane.
            
         
               (11)
            
            
               Toda kljub argumentom, ki jih je predložil vlagatelj, se navedenih pomislekov ni dalo odpraviti, po ocenah na podlagi predloženih informacij, preučenih na srečanjih strokovnjakov Agencije, pa ne kaže pričakovati, da bi lahko fitofarmacevtska sredstva, ki vsebujejo metil bromid, pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.
            
         
               (12)
            
            
               Metil bromid se zato ne sme vključiti v Prilogo I k Direktivi 91/414/EGS.
            
         
               (13)
            
            
               Odločbo 2008/753/ES je treba razveljaviti.
            
         
               (14)
            
            
               Ta sklep ne vpliva na ponovno vložitev zahtevka za metil bromid v skladu s členom 6(2) Direktive 91/414/EGS in poglavjem II Uredbe (ES) št. 33/2008.
            
         
               (15)
            
            
               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Metil bromid se ne vključi kot aktivna snov v Prilogo I k Direktivi 91/414/EGS.
   Člen 2
   Odločba 2008/753/ES se razveljavi.
   Člen 3
   Ta sklep je naslovljen na države članice.
   
      V Bruslju, 21. februarja 2011
      
         
            Za Komisijo
         
         John DALLI
         
            Član Komisije
         
      
   
   
      (1)  UL L 230, 19.8.1991, str. 1.
   
      (2)  UL L 55, 29.2.2000, str. 25.
   
      (3)  UL L 224, 21.8.2002, str. 23.
   
      (4)  UL L 258, 26.9.2008, str. 68.
   
      (5)  UL L 15, 18.1.2008, str. 5.
   
      (6)  Evropska agencija za varnost hrane; Sklep o strokovnem pregledu ocene tveganja pesticidov z aktivno snovjo metil bromid. EFSA Journal 2011;9(1):1893. [32 str.]. doi:10.2903/j.efsa.2011.1893. Na voljo na spletu: www.efsa.europa.eu/efsajournal.